બીજી બેઠકના ત્રીજા વક્તા હતા ધવલ વ્યાસ જેમણે વિકિસ્રોત વિષે સુંદર માહિતી આપી. વિશ્વકોષ=એન્સાઇક્લોપીડિયા. હવાયન ભાષામાં વિકીનો અર્થ છે, મુક્ત અથવા મફત. એક સમયે બ્રિટિશ એન્સાઇક્લોપીડિયા વસાવવા ઠીક ઠીક ખર્ચ કરવું પડતું. ઈન્ટરનેટના આગમનથી આ અમૂલ્ય જ્ઞાન અને માહિતી ભંડાર લોકોને વિનામૂલ્ય આપવાની યોજના થઈ. ઇંગ્લિશમાં એ ઉપલબ્ધ થયું અને આજે તો 12-13 લાખ લેખ તેમાં મળી આવે છે. ગુજરાતીમાં માહિતી મેળવવા કોઈ સંસાધન નહોતું. કંઈ પણ સાહસ હોય કે વ્યાપારની શક્યતા ઊભી થાય તો કયો ગુજરાતી બચ્ચો પાછળ રહે? વિકિપીડિયાના દર્શન થતાં જ ગુજરાતી પ્રજાના કેટલાક ભેજાબાજ યુવાનો તેને સમાંતર ગુજરાતીમાં માહિતી ભંડાર ઊભો કરી શકાય કે નહીં તેની મથામણમાં પૂરેપૂરા ઉત્સાહ અને જોશથી રત થયા. એ માટે વિકિમીડિયા ફાઉન્ડેશન પાસેથી મંજૂરી મેળવવી અનિવાર્ય હતી. સાહિત્યમાંથી જ્ઞાન મળી શકે પણ માહિતી સાહિત્યના અન્ય પ્રકારથી જુદી તરી આવે એ સમજવું જરૂરી બન્યું. વિકિપીડિયામાં મન ફાવે તે નહીં પણ ગમે તે લખી શકાય, જો લખનાર તેના પુરાવા રૂપે સંદર્ભ પૂરો પાડે તો અને એ નિયમ લખનારે સ્વીકારવો અનિવાર્ય બન્યો. વિકિપીડિયા એક હકીકતને આધારે પ્રાપ્ત થતી માહિતીનો સ્રોત છે જેમાં મૌલિક રચનાને અવકાશ નથી, એ સમજનારા પ્રદાન કરવા લાગ્યા. આવી અનેક અડચણો હટાવતાં આખર 2012માં વિકિસ્રોત નામના ગુજરાતી વિકિપીડિયાને કેમ સુલભ બનાવી, તેની રામ કહાણી ધવલભાઈએ ખૂબ રસભરી અદાથી રજૂુ કરી.